Regstappe oorweeg ná SAUK-dokument uitlekSAUK (Foto: Karen Sandison/African News Agency/ANA) Die SAUK oorweeg regstappe ná ŉ “memorandum deur twee nie-uitvoerende direkteure wat aantygings bevat” aan die media uitgelek is. ŉ Memorandum deur Mamodupi Mohlala-Mulaudzi, adjunkvoorsitter van die SAUK-raad, en Marcia Socikwa is op 13 September aan die raad voorgelê vir oorweging, het die raad Saterdag in ŉ verklaring gesê. Die memorandum bevat bewerings van onbehoorlike gedrag deur die uitvoerende groepshoof, Madoda Mxakwe, en hoof- uitvoerende finansiële beampte, Yolande van Biljon. Die raad het nog nie die memorandum bespreek nie, aangesien die dokument versprei is kort voort die vergadering sou begin, lui die verklaring. Die raad het gevolglik besluit dat die memorandum en sake wat verband hou met klagtes teen Mohlala-Mulaudzi en Socikwa tydens ŉ volgende vergadering bespreek sal word. Die raad glo die memorandum “is uiters nadelig vir Mxakwe en Van Biljon”, aangesien dit bewerings bevat wat nog nie ondersoek is nie. “Totdat die bewerings ondersoek is en daar bevind word dat dit feitelik is, moet dit as bewerings hanteer word,” het die SAUK-raad bygevoeg. “Die bewerings is ongegrond en lasterlik teen my en die hoof- uitvoerende finansiële beampte,” het Mxakwe gesê. “Ons is in gesprek met regsadviseurs in die verband.” Volgens hom is al die name wat genoem word werknemers wat óf tans dissiplinêr verhoor word óf reeds afgedank is ná ŉ behoorlike proses gevolg is. “Voormalige SAUK-werknemers oefen hul reg uit om die uitslag van dissiplinêre prosesse by die KVBA [Kommissie vir Versoening, Bemiddeling en Arbitrasie], die arbeidshof en die arbeidsappèlhof te daag. Die sake is hangende en ons maan almal om die proses te respekteer en hulself te weerhou om die uitslag voor te spring of daarmee in te meng,” het Mxakwe bygevoeg. “Tydens ondersoeke oor bewerings van bedrog, wanbestuur, seksuele teistering, onbehoorlike salarisverhogings of onreëlmatige aanstellings, wil die SAUK behoorlike bestuur en ŉ kultuur van aanspreeklikheid verseker. Die SAUK het ŉ volgehoue sistemiese ineenstorting van bestuur en finansiële stelsels beleef en die huidige leierskapspan is verbind tot ŉ proses van rehabilitasie en om die SAUK te hernu. Dissiplinêre verhore het ten doel om behoorlike aanspreeklikheid te verseker.” Volgens hom is dit duidelik dat daar ŉ “terugbaklei”-veldtog is teen die raad en die uitvoerende bestuur wat verantwoordelik is vir dié dissiplinêre prosesse. “Die veldtog behels die onbehoorlike toegang tot SAUK-dokumente en om dit uit te lek aan sekere mediahuise in ŉ doelbewuste poging om die onafhanklikheid en doeltreffende funksionering van die SAUK te ondermyn en om die indruk te skep dat die leierskap verdeeld is. Ons sal nie afgeskrik word nie.” Die raad het sy ondersteuning benadruk “vir die uitstekende werk” deur die huidige uitvoerende bestuurspan onder leiding van Mxakwe en is tevrede met die suksesse wat reeds behaal is. “Ons staan ten volle agter die uitvoerende beamptes wat binne die wet optree en seker maak dat die openbare uitsaaier ontslae raak van alle nalatenskapkwessies.”